[pic] | KUMMISSJONI TAL-KOMUNITAJIET EWROPEJ | Brussel 12.12.2006 KUMM(2006) 816 finaliPARTI I KOMUNIKAZZJONI MILL-KUMMISSJONI LILL-KUNSILL EWROPEW TAR-REBBIEGĦA LI TIMPLIMENTA L-ISTRATEĠIJA MĠEDDA TA' LIŻBONAGĦAT-TKABBIR EKONOMIKU U L-IMPJIEGI "Sena ta' twettiq" WERREJ Din il-Komunikazzjoni hija maqsuma f'żewġ partijiet: PARTI I – "Sena ta' twettiq" b1. L-implimentazzjoni ta' l-Istrateġija għat-tkabbir ekonomiku u l-impjiegi 5 b2. Azzjonijiet ta' implimentazzjoni fl-erba' oqsma ta' prijorità 2 b3. Il-passi li jmiss 3 PARTI II – Evalwazzjoni tal-progress li sar minn kull Stat Membru fiż-żona ta' l-euro (il-"kapitoli dwar il-pajjiżi"), inklużi konklużjonijiet dwar il-politika Flimkien magħha hemm: - rakkomandazzjoni lill-Kunsill għal rakkomandazzjoni taħt l-artikoli 99 u 128 tat-Trattat, u fuq il-bażi tal-Linji Gwida Integrati għall-2005-2008 - Anness (ibbażat fuq ir-rapporti nazzjonali dwar il-progress u l-analiżi ekonomika li saret mill-Kummissjoni) li jkompli jiżviluppa l-argumenti ppreżentati fil-parti prinċipali tar-rapport u jipprovdi aktar materjal fattwali sabiex jissostanzjaha. Il-parti ta' l-impjiegi ta' dan l-anness hija wkoll l-abbozz tar-rapport konġunt dwar l-impjiegi. LI TIMPLIMENTA L-ISTRATEĠIJA MĠEDDA TA' LIŻBONAGĦAT-TKABBIR EKONOMIKU U L-IMPJIEGI "Sena ta' twettiq" Meta l-Ewropa varat l-Istrateġija mġedda ta' Liżbona għat-Tkabbir Ekonomiku u l-Impjiegi, hija ħadet fuqha impenn ambizzjuż. Ir-riforma ta' l-ekonomija Ewropea titlob bidliet kbar, li jinvolvu kull parti ta' l-Ewropa. L-involviment tal-ħaddiema, l-intrapriżi u l-konsumaturi huwa importanti daqs dak tal-politiċi jew ta' dawk li jfasslu l-politika. l-għan huwa li jintlaqgħu l-isfidi tal-globalizzazzjoni u ta' soċjetà li qed tixjieħ, b'aġenda komuni ta' riforma. Fl-aħħar rapport tagħna, appellajt lill-Kapijiet ta' Stat u Gvern sabiex iħaffu l-pass – u l-2006 kienet sena ta' progress reali. L-Istrateġija għat-Tkabbir Ekonomiku u l-Impjiegi hija aġenda għal perjodu ta' tul medju jew akbar. L-implimentazzjoni tal-firxa sħiħa tal-miżuri neċessarji titlob livell għoli ta' kontinwità politika, stabbilità ta' l-implimentazzjoni u impenn sostnut - f'ħafna każijiet għal perjodu itwal mill-ħajja ta' gvern wieħed. L-aħħar tnax-il xahar jirrappreżentaw depożitu sinifikanti fuq dak li għandu jsir. L-Istrateġija Mġedda ta' Liżbona għat-Tkabbir u l-Impjiegi hija bbażata fuq żewġ sisien sodi. L-ewwel wieħed huwa s-sħubija mfassla sabiex tiggarantixxi li tittieħed ir-responsabbiltà għall-istrateġija fil-livelli kollha fl-Ewropa. It-tieni wieħed huwa programm ta' politika maħsub sabiex jimmodernizza l-ekonomija Ewropea u jipprovdi s-sistemi soċjali meħtieġa sabiex jintlaqgħu l-isfidi tal-globalizzazzjoni. Matul din l-aħħar sena l-Istrateġija tat ir-riżultati fuq iż-żewġ fronti. Is-Sħubiija teħtieġ l-istrumenti t-tajba sabiex tiffunzjona sew – kulħadd għandu r-rwol tiegħu. Il-Programmi Nazzjonali ta' Riforma rriżultaw effettivi fil-koordinazzjoni tal-prijoritajiet ta' politika nazzjonali u Ewropej u r-riformi makroekonomiċi, mikroekonomiċi u fil-qasam ta' l-impjiegi. L-importanza ta' l-Istrateġija għad-dibattitu politiku nazzjonali kibret, u l-koordinaturi Nazzjonali ta' Liżbona qed jipprovdu l-enerġija u l-impenn meħtieġa. L-Istati Membri qegħdin dejjem aktar jiskambjaw l-esperjenzi u l-ideat tajba. Il-finanzi nazzjonali qed jitpoġġew aktar fis-sod. Il-Programm ta' Liżbona tal-Komunità qed jipprovdi d-direzzjoni fuq il-livell Ewropew. F'dan ir-rapport, il-Kummissjoni qed twettaq wieħed mir-rwoli partikolari tagħha: hija tat ħarsa lejn il-progress li sar mill-Programmi Nazzjonali ta' Riforma u qed tipproponi xi rakkomandazzjonijiet speċifiċi għal pajjiżi partikolari sabiex tiggwida lill-Istati Membri. Il-Kunsill Ewropew enfasizza l-importanza ta' l-innovazzjoni u f'Marzu li ġej se jpoġġi enfasi fuq regolamentazzjoni aħjar, fuq l-enerġija u fuq il-bidla fil-klima. Fi ftit kliem, l-atturi differenti fl-istrateġija ta' Liżbona qed iwettqu r-rwoli tagħhom kif suppost. Matul l-aħħar 12-il xahar, kien hemm żieda perċettibbli fil-pass tal-ħidma sabiex l-azzjoni tal-politika tiġi ttrasformata f'riżultati reali, sabiex jiġu mtejba l-kundizzjonijiet sabiex l-intrapriżi jinvestu u sabiex jinħolqu l-impjiegi. Il-Kunsill Ewropew tar-Rebbiegħa ta' l-2006 ddefinixxa erba' prijoritajiet, u f'kull waħda minnhom, inkisbet bidla reali. Diġà dħalna f'fażi ġdida fir-riċerka Ewropea, u l-innovazzjoni diġà ġiet irrikonoxxuta bħala prijorità ta' politika bħal qatt qabel. L-intrapriżi ta' daqs żgħir jew medju f'bosta Stati Membri qed jibdew jibbenefikaw mill-isforzi sabiex tingħata għajnuna lill-intrapriżi li għadhom jibdew u sabiex jitneħħew l-ostakli għat-tkabbir ta' l-intrapriżi. L-edukazzjoni u t-taħriġ ngħataw prominenza ġdida u l-investiment fin-nies qed jiżdied. Hemm rikonoxximent dejjem akbar li l-esklużjoni soċjali għandha prezz mhux biss għall-individwu iżda għas-soċjetà kollha kemm hi. Il-benefiċċji ta' politika sħiħa Ewropea dwar l-enerġija se jibdew isiru realtà hekk kif nuru kif l-enerġija kompetittiva, fiż-żgur u sostenibbli fl-Ewropa tista' timxi id f'id ma' l-isforzi sabiex tiġi ffaċċjata l-bidla fil-klima. Għal darba oħra, il-metodu tas-sħubija kien essenzjali għal dan il-progress. Għalhekk, l-isforzi tal-Komunità sabiex toħloq opportunitajiet ġodda għan-negozju, partikolarment fis-servizzi u s-servizzi finanzjarji, jikkumplimentaw l-isforzi nazzjonali dwar l-appoġġ għall-intrapriżi u l- one-stop shops . Kultura regolatorja ġdida fuq il-livelli sew nazzjonali u kif ukoll tal-Komunità tnaqqas l-ispejjeż u tiftaħ opportunitajiet ġodda. Politika Ewropea effettiva dwar l-enerġija tiddependi ħafna fuq il-kooperazzjoni u l-ftuħ bejn l-operaturi nazzjonali u qsim ċar tar-responsabbiltajiet. Għalhekk, ir-riformi qed jibdew jagħtu r-riżultati tagħhom fit-tkabbir ekonomiku u l-impjiegi. Ix-xhieda ta' dan qiegħda tiżdied. L-ekonomija ta' l-Ewropa qed tikber b'mod aktar b'saħħtu milli għamlet f'bosta snin. 7 miljuni ta' impjiegi ġodda se jinħolqu fl-Ewropa fit-tliet snin sa l-2008. Parti minn dan hija riżultat taċ-ċiklu ekonomiku, iżda parti mit-tkabbir u l-impjiegi addizzjonali huma r-riżultat tar-riformi ta' Liżbona. Ibbenefikajna wkoll mid-dinamiżmu ġdid li ġab miegħu it-tkabbir ta' l-Unjoni. Filwaqt li l-ekonomiji ta' l-Istati Membri qed isiru dejjem aktar interdipendenti, l-effetti pożittivi tar-riformi f'termini ta' tkabbir ekonomiku u impjiegi fi Stat Membru wieħed - partikolarment fl-ekonomiji l-kbar - jinħassu fl-oħrajn kollha. Ir-riformi strutturali implimentati fl-Unjoni kollha kemm hi jagħtu riżultati aħjar minn dawk li jiġu implimentati b'mod iżolat. Għaldaqstant, ninsabu mexjin fid-direzzjoni t-tajba. Iżda dan xorta mhux iż-żmien biex inwaqqfu l-isforzi tagħna. Għandna nużaw il-progress li għamilna s'issa sabiex ninkoraġġixxu riformi aktar mgħaġġla u aktar profondi - sabiex il-mexxejja politiċi jippromwovu r-raġunijiet konvinċenti għall-immodernizzar u l-benefiċċji li dan iġib għaċ-ċittadini. Fit-tnax-il xahar li ġejjin għandu jkun hemm aktar ftuħ tas-suq sabiex jiġu stimulati l-innovazzjoni u sabiex il-konsumaturi jingħataw trattament aħjar; sforz ieħor sabiex jinfetħu s-swieq internazzjonali u jinġiebu opportunitajiet ġodda għall-intrapriżi Ewropej; bilanċ aħjar bejn il-flessibilità u s-sigurtà fis-swieq tax-xogħol; u progress akbar fir-rigward tal-kwalità tas-sistemi edukattivi tagħna. It-titjib fis-sitwazzjoni ekonomika għandna nħarsu lejh bħala opportunità biex nagħmlu iżjed – mhux bħala skuża biex nagħmlu inqas. Nemmen li fl-2007 se jkun hemm dinamiżmu veru fl-ekonomija Ewropea, u bażi effettiva għar-reviżjoni intermedja ta' Liżbona fl-2008. Ewropa akbar u globali għandha d-dritt li tkun ambizzjuża. L-ambizzjoni jrid ikollha magħha d-determinazzjoni. Dak li ksibna fl-2006 jinkoraġġini, u qed nistenna progress akbar fl-2007. Ninsab konvint li l-mod Ewropew ta' kif nagħmlu l-affarijiet huwa adattat tajjeb għall-isfidi tas-seklu 21. It-taħlita ta' dinamiżmu tas-suq, koeżjoni soċjali u responsabbiltà ambjentali hija waħda unika. Li nisfruttaw il-potenzjal tagħha hija l-aħjar triq sabiex niksbu t-tkabbir ekonomiku u l-impjiegi fl-Ewropa. Jinħtieġ li nkattru l-isforzi tagħna u naħdmu flimkien sabiex l-2007 tkun sena ta' twettiq. José Manuel Durão Barroso L-implimentazzjoni ta' l-istrateġija għat-tkabbir ekonomiku u l-impjiegi L-Istrateġija għat-Tkabbir Ekonomiku u l-Impjiegi hija aġenda tar-riforma ta' l-UE kollha. Hija tirrifletti l-interdipendenza dejjem akbar ta' l-ekonomiji tagħna u r-rikonoxximent tal-ħtieġa li l-Komunità u l-livelli nazzjonali jaħdmu flimkien mill-qrib sabiex iwettqu l-viżjoni ta' UE dinamika, kompetittiva, iffokata fuq l-għarfien u li tista' tiffaċċja l-futur b'kunfidenza. L-effetti pożittivi tar-riformi effettivi li jsaħħu t-tkabbir ekonomiku u l-impjiegi fi Stat Membru wieħed jinħassu wkoll fl-oħrajn kollha. Għaldaqstant, jekk l-Istati Membri kollha jimplimentaw ir-riformi flimkien, l-effetti jkunu msaħħa b'mod konsiderevoli. L-ekonomiji taż-żona ta' l-euro huma marbutin flimkien aktar mill-qrib. Għalhekk, hemm il-ħtieġa ta' impenn komuni fost il-membri tagħha sabiex jiġu implimentati malajr ir-riformi li huma neċessarji sabiex il-munita unika tiffunzjona tajjeb. Ir-riformi fuq il-livell tal-Komunità huma element essenzjali ta' l-Istrateġija ta' Liżbona. Huma jirrinfurzaw u jikkumplimentaw ir-riformi nazzjonali billi jipprovdu qafas Ewropew b'saħħtu għat-tkabbir ekonomiku u l-impjiegi. Il-Kummissjoni ppreżentat l-azzjonijiet neċessarji fl-2005 fil-Programm ta' Liżbona tal-Komunità. L-Istrateġija mġedda għat-Tkabbir Ekonomiku u l-Impjiegi qed tibda tagħti r-riżultati. L-Istati Membri kollha adottaw programmi ta' riforma nazzjonali u qed jirreveduhom sabiex jinkludu l-prijoritajiet identifikati fuq il-livell tal-Komunità u l-ideat ta' prattika tajba mill-Istati Membri l-oħrajn. Tista' tiġi identifikata fl-Istati Membri bidla fil-politika fir-rigward tar-riċerka u l-innovazzjoni, l-effiċjenza fir-riżorsi u fl-enerġija, l-għoti ta' aktar libertà lill-SMEs, l-intraprenditorija u l-edukazzjoni, l-investiment fil-kapital uman u l-immodernizzar tas-swieq tax-xogħol flimkien mal-kisba ta' finanzjament sod għal livelli għolja ta' ħarsien soċjali għall-futur. Hemm għarfien aktar ċar li, fl-immodernizzar tal-ħarsien soċjali u l-inklużjoni, l-adegwatezza u s-sostenibilità finanzjarja jenħtieġ li jiġu kkunsidrati flimkien. Hemm dejjem aktar xhieda li r-riformi tal-passat qed jibdew jagħtu benefiċċji kwantifikabbli, u li l-implimentazzjoni sħiħa ta' l-Istrateġija għat-Tkabbir Ekonomiku u l-Impjiegi sew fuq il-livell ta' l-UE u kif ukoll fuq dak nazzjonali toffri l-prospett ta' kisbiet potenzjalment kbar f'impjiegi u tkabbir ekonomiku. Globalment, il-kundizzjonijiet għat-tkabbir ekonomiku issa huma aktar favorevoli għat-twettiq ta' aġendi ta' riforma milli kienu għal bosta snin, u l-isfida hi li nużaw dan iż-żmien limitat sabiex nagħmlu sforzi ambizzjużi ta' riforma. Is-sħubija ġdida għat-tkabbir ekonomiku u l-impjiegi qiegħda wkoll tibda turi l-effikaċja tagħha bħala struttura effettiva ta' tmexxija għall-ġestjoni tar-riforma ekonomika fl-Ewropa. Filwaqt li huwa ċar li r-responsabbiltà u l-għarfien dwar din l-istruttura għad iridu jitjiebu, l-istruttura l-ġdida ta' tmexxija fiha nnifisha hija kontribuzzjoni importanti għar-riformi ekonomiċi fl-Ewropa. Din it-taqsima tanalizza l-progress sew fuq il-livell tal-Komunità u kif ukoll fuq dak nazzjonali. Tevalwa wkoll is-sinerġiji bejn dawn il-livelli u bejn il-politika makroekonomika, dik mikroekonomika u dik dwar l-impjiegi. It-Taqsima II tikkonċentra fuq l-erba' oqsma ta' prijorità identifikati mill-Kunsill Ewropew tar-Rebbiegħa ta' l-2006 u t-taqsima 3 tippreżenta suġġerimenti għal passi li jistgħu jittieħdu sabiex l-istrateġija tkompli miexja 'l quddiem. Id-Dimensjoni tal-Komunità Il-progress dwar l-implimentazzjoni tal-Programm ta' Liżbona tal-Komunità (CLP) kien sodisfaċenti. S'issa, il-Kummissjoni wettqet aktar minn 75% ta' l-azzjonijiet kollha mħabbra fil-CLP[1]. Hemm numru ta' "aħbarijiet sbieħ": l-adozzjoni tad-direttiva dwar is-servizzi; il-passi sinifikanti 'l quddiem fis-servizzi finanzjarji; l-adozzjoni ta' qafas ġdid għall-għajnuna mill-istat għar-riċerka u l-iżvilupp u għall-innovazzjoni u kif ukoll linji gwida dwar l-inċentivi fiskali favur ir-riċerka u l-iżvilupp; ftehim dwar is-7 Programm ta' Qafas għar-riċerka u l-iżvilupp teknoloġiku li jgħolli l-infiq fuq ir-riċerka u l-iżvilupp b'75% bejn l-2007 u l-2013 u appoġġ għal sħubijiet pubbliċi-privati importanti; qbil politiku finali dwar il-varar ta' l-impriża konġunta SESAR; kif ukoll appoġġ għall-SMEs taħt il-Programm għall-Kompetittività u l-Innovazzjoni. Madankollu, numru proposti importanti ta' liġijiet ta' l-UE għadhom pendenti quddiem il-Parlament u l-Kunsill u issa hemm ħtieġa urġenti li jiġu kkonċentrati l-isforzi tal-ko-leġiżlaturi sabiex jaqblu fuq il-punti fuq l-"aġenda mhux mitmuma". Dawn il-proposti vitali jżidu l-portabilità tal-pensjonjiet u b'hekk jiffaċilitaw il-mobilità tal-ħaddiema fis-suq intern, itejbu t-tħaddim tas-swieq tagħna tat-trasport u l-enerġija, ifornu lill-Ewropa b'sistema effettiva u ekonomika ta' proprjetà intellettwali, jipprovdu qafas għas-servizzi awdjoviżivi u għall-ħlasijiet u jissimplifikaw u jimmodernizzaw partijiet importanti tar-regoli tagħha tat-taxxi u d-dazji. Jekk jiġu implimentati, huma jagħtu impetu sinifikanti lit-tkabbir ekonomiku u l-impjiegi fl-Ewropa. Sa mill-adozzjoni tal-Programm ta' Liżbona tal-Komunità, il-Kummissjoni ressqet numru ta' proposti ġodda importanti għar-riforma ekonomika li jfittxu li jikkumplimentaw u jsaħħu l-azzjonijiet fuq il-livell ta' l-Istati Membri: hija pproponiet il-ħolqien ta' Istitut Ewropew għat-Teknoloġija; u ntlaħaq qbil dwar il-proposta tagħha għal Fond Ewropew għall-Aġġustament għall-Globalizzazzjoni. Il-Kummissjoni qed timplimenta wkoll l-aġenda tagħha tal-kompetittività esterna li tkopri l-kummerċ u oqsma ta' politika esterna oħrajn sabiex toħloq l-opportunitajiet f'ekonomija globalizzata. L-aġenda Ewropea dwar ir-regolamentazzjoni aħjar qed taqbad il-pass. Il-Kummissjoni[2] stabbiliet strateġija koerenti għall-istadji kollha taċ-ċiklu tal-politika flimkien ma' aġenda ambizzjuża ta' simplifikazzjoni. Jenħtieġ li l-Kunsill u l-Parlament Ewropew iżidu l-pass tad-deċiżjonijiet tagħhom dwar il-proposti pendenti dwar is-simplifikazzjoni, pereżempju, il-proposti tal-Kummissjoni dwar one-stop-shop għall-VAT u għal ambjent tad-dwana mmodernizzat sabiex jiġu ssimplifikati l-proċeduri. Dawn il-proposti, flimkien ma' azzjonijiet ġodda ppreżentati fit-Taqsima II, jikkostitwixxu l-programm ta' ħidma għar-riforma ekonomika fil-livell tal-Komunità. Implimentazzjoni tal-Programmi Nazzjonali tar-Riforma (NRP) L-Istati Membri ressqu l-ewwel rapporti tagħhom dwar l-implimentazzjoni tal-Programmi Nazzjonali dwar ir-Riforma. Il-Kummissjoni għamlet evalwazzjoni dettaljata, u tat l-importanza xierqa lill-ħidma mwettqa mill-Kunsill. Dan juri li l-Istati Membri qed jagħmlu sforz reali għar-riforma. Bosta minnhom saħħew l-involviment tal-parlamenti tagħhom u ta' dawk li l-interessi tagħhom huma involuti. Kollha kemm huma appuntaw Koordinaturi għal Liżbona, ħafna minnhom fuq livell ministerjali. Madankollu, flimkien mal-fatt li l-Istati Membri kellhom punti tat-tluq differenti, hemm ukoll differenza konsiderevoli fil-pass, l-intensità u l-impenn għar-riformi minn Stat Membru għal ieħor. Il-progress fl-oqsma differenti ta' politika wkoll ma kienx uniformi. Id-dimensjoni makroekonomika - Ir-riżultati u l-prospetti ekonomiċi ta' l-UE issa huma aħjar milli kienu għal numru ta' snin. It-tkabbir ekonomiku din is-sena huwa mistenni li jilħaq it-2.8% - minn 1.7% fl-2005 u huwa mistenni li jibqa' madwar 2.5% matul is-sentejn li ġejjin[3]. Parti miż-żieda hija dovuta għall-iżviluppi ċikliċi favorevoli iżda hemm evidenza li hija wkoll parzjalment dovuta għall-impatt ta' riformi strutturali li kienu saru. Hija wkoll appoġġjata minn konsolidazzjoni baġitarja u konċentrazzjoni akbar fuq il-ħtieġa li jkunu assigurati finanzi pubbliċi sostenibbli fid-dawl ta' popolazzjonijiet li qed jixjieħu, proċess li ġie megħjun mill-Patt għall-Istabilità u t-Tkabbir Eknomiku riformat[4]. It-tkabbir reċenti ta' l-Unjoni kkontribwixxa wkoll għal dinamiżmu akbar fl-ekonomija ta' l-UE. - Kundizzjonijiet makroekonomiċi stabbli jiffurmaw il-bażi tal-prospetti mtejba. Minkejja prezzijiet aktar għolja ta' l-enerġija, l-inflazzjoni fl-UE kienet ta' ftit aktar minn 2% matul l-2006. Il-moderazzjoni fil-pagi kompliet tappoġġja l-istabilità fil-prezzijiet. Il-kont kurrenti ta' l-UE25 jibqa' f'bilanċ ġenerali minkejja prezzijiet għolja ta' l-enerġija, tkabbir ekonomiku akbar u apprezzament ta' l-euro fil-konfront ta' muniti ewlenin oħra. Madankollu, il-bilanċi esterni ta' diversi Stati Membri laħqu livelli li jeħtieġu li jiġu sorveljati bir-reqqa. - Bosta pajjiżi, inklużi dawk bl-ogħla żbilanċi, wettqu sforzi ta' konsolidazzjoni tal-baġit, u kien hemm waqfa fiż-żieda tal-proporzjon tad-dejn mal-PGD fl-UE25 għall-ewwel darba mill-2002. Minbarra dan, bosta pajjiżi adottaw jew ħabbru riformi għas-sistemi tal-pensjonijiet u l-kura tas-saħħa. Madankollu, xi Stati Membri jeħtiġilhom li jagħmlu ħafna iżjed. Aktar minn nofshom qed jiffaċċjaw riskji ta' livell minn medju sa għoli għall-finanzi pubbliċi tagħhom fuq il-bażi tal-politika kurrenti. Jekk iż-żmien li wieħed jgħix b'saħħtu jiżdied flimkien mat-tul mistenni tal-ħajja, dan jgħin sabiex titnaqqas iż-żieda fin-nefqa fuq il-kura tas-saħħa. Il-konsolidazzjoni fiskali issa se toħloq spazju għal investimenti li jtejbu l-potenzjal futur għat-tkabbir ekonomiku u b'hekk tgħin sabiex il-finanzi pubbliċi jitqiegħdu aktar fis-sod fit-tul. - L-interdipendenza ekonomika u finanzjarja akbar maħluqa mill-munita unika tfisser li l-pajjiżi taż-żona ta' l-euro jridu mhux biss jistabbilixxu l-kundizzjonijiet sabiex iżidu t-tkabbir ekonomiku u l-impjiegi f'kull wieħed mill-Istati Membri, iżda wkoll itejbu l-kapaċità ta' aġġustament fiż-żona ta' l-euro. Fid-dawl ta' l-interdipendenza ekonomika u finanzjarja akbar tagħhom, l-Istati Membri taż-żona ta' l-euro jeħtieġu konsolidazzjoni baġitarja aktar ambizzjuża, aktar kompetizzjoni sabiex tittejjeb il-produttività, kontroll tal-pressjonijiet inflazzjonarji u swieq tax-xogħol aktar flessibbli. Sabiex jinkiseb dan, tenħtieġ koordinazzjoni akbar tal-politika u tmexxija aħjar permezz ta' l-Istrateġija għat-Tkabbir u l-Impjiegi u fil-kuntest tal- Eurogroup [5]. Id-dimensjoni mikroekonomika - L-Istati Membri kollha stabbilixxew mira nazzjonali għall-investiment fir-riċerka u l-iżvilupp (R&D). Jekk dawn il-miri kollha jintlaħqu, l-UE tilħaq il-livell ta' R&D ta' 2.6% fl-2010 (minn 1.9% fl-2005). Dan ikun titjib sinifikanti anki jekk il-mira ewlenija ta' l-UE ta' 3% tintlaħaq biss aktar tard. Hemm benefiċċji konsiderevoli f'infiq akbar fuq l-R&D: jekk il-miri nazzjonali jintlaħqu, il-PGD ta' l-UE jkun bejn 2.6% u 4.4% ogħla fl-2005 milli kieku kien ikun. Iċ-ċavetta għal dan hija żieda fl-investiment mis-settur privat. Din teħtieġ tisħiħ tar-rabtiet bejn ix-xjenza u l-industrija, il-promozzjoni ta' clusters kompetittivi internazzjonalment, it-titjib ta' l-aċċess għall-finanzjament u t-titjib tas-servizzi ta' appoġġ għall-innovazzjoni (pereżempju broadband u e-government ). - Bosta Stati Membri bdew jimplimentaw l-azzjonijiet miftiehma mill-Kunsill tar-Rebbiegħa ta' l-2006 sabiex "jiġi rrealizzat il-potenzjal ta' l-intrapriżi, partikolarment ta' dawk ta' daqs żgħir jew medju". Pereżempju, l-Istati Membri kollha li ma kellhomx " one stop shops " sabiex jgħinu lill-intraprendituri futuri issa qed jistabbilixxuhom. Madankollu, il-biċċa l-kbira ta' l-Istati Membri għadhom m'għamlux biżżejjed progress sabiex jilħqu l-mira[6] ta' ġimgħa waħda sa tmiem l-2007. - Madankollu, is-suċċess f'bosta oqsma ta' politika jiddependi fuq il-kompetizzjoni effettiva u l-implimentazzjoni tal-leġiżlazzjoni ta' l-UE – f'setturi bħall-enerġija, it-trasport, it-telekomunikazzjonijiet, is-servizzi finanzjarji u professjonali u l-akkwisti pubbliċi – u fuq swieq tax-xogħol aktar flessibbli. F'dawn huma meħtieġa aktar sforzi. L-għajnuna pubblika totali ma naqsitx b'mod sinifikanti matul il-perjodu bejn l-2001 u l-2005. Madankollu, l-Istati Membri issa qed jagħtu aktar minn 90% ta' l-għajnuna tagħhom għal għanijiet orizzontali. Filwaqt li s-sehem ta' għajnuna li qed tmur għall-effiċjenza ambjentali u fl-enerġija żdiedet għal 28%, l-għajnuna għall-oqsma l-oħra ta' "Liżbona", bħall-R&D u t-taħriġ, baqgħet relattivament stabbli. - L-istampa dwar ir-regolamentazzjoni aħjar hija ġeneralment tajba. Kien hemm progress sinifikanti fil-kejl u t-tnaqqis tal-piżijiet amministrattivi u fil-valutazzjonijiet ta' l-impatt. Minbarra dan, bosta Stati Membri qed jintroduċu metodi ta' simplifikazzjoni ad hoc. Iżda anqas minn għaxra għandhom konsultazzjoni obbligatorja dwar regoli ġodda li jkunu deħlin. - Bosta Stati Membri issa jirrikonoxxu s-sinerġiji possibbli bejn il-politika ambjentali u t-tkabbir ekonomiku. Huma jirrikonoxxu wkoll l-isfidi globali bħall-bidla fil-klima u l-ħtieġa li tiġi mħarsa l-bijodiversità. Madankollu, aktar minn nofs jeħtieġu miżuri addizzjonali sabiex jilħqu l-għanijiet tagħhom dwar l-elettriku minn sorsi rinnovabbli ta' enerġija. Sebgħa minnhom m'humiex mexjin fit-triq it-tajba sabiex iwettqu l-impenji tagħhom dwar il-bidla fil-klima, u se jkunu jeħtieġu aktar miżuri ta' tnaqqis ta' l-emissjonijiet. Hemm progress fil-promozzjoni tat-teknoloġiji ambjentali. Il-progress fl-internalizzazzjoni ta' l-effetti ambjentali huwa wieħed kajman. Id-dimensjoni ta' l-impjiegi - Ir-rati ta' l-impjiegi qed jiżdiedu b'mod konsistenti, parzjalment minħabba li hemm aktar nisa u anzjani jaħdmu. L-UE hija mistennija li toħloq 7 miljun impjieg ġdid matul il-perjodu 2006-2008. Dan jgħin sabiex tiżdied ir-rata ta' l-impjiegi minn 64% fl-2005 għal 66% fl-2008 filwaqt li jitnaqqas il-qgħad minn massimu ta' aktar minn 9% fl-2004 għal 7.3% fl-2008. Tkabbir sod fl-impjiegi flimkien ma' tnaqqis sostanzjali fil-qgħad fl-2006 juri li kien hemm xi titjib strutturali fit-tħaddim tas-swieq tax-xogħol. Minbarra dan, bosta Stati Membri naqqsu r-restrizzjonijiet tranżitorji fuq il-moviment ħieles tal-ħaddiema. - Minkejja dan il-progress tajjeb, kienu biss ftit Stati Membri li adottaw " lifecycle approach " kompletament integrata għall-impjiegi. Pereżempju, jenħtieġu aktar sforzi sabiex jintlaħqu l-miri miftiehma s-sena l-oħra sabiex kull persuna żagħżugħa li tħalli l-iskola jew l-università tiġi offruta impjieg, apprendistat, taħriġ jew miżura oħra ta' impjegabilità fi żmien sitt xhur minn meta din issir qiegħda. Id-differenzi bejn in-nisa u l-irġiel għadhom kbar u dan jitlob impenn akbar għall-Patt ta' l-Ugwaljanza bejn in-Nisa u l-Irġiel. Id-disponibilità ta' faċilitajiet għat-tfal bi prezzijiet li jistgħu jintlaħqu hija problema f'numru ta' Stati Membri li tagħmilha aktar diffiċli sabiex ix-xogħol u l-ħajja privata jimxu id f'id. F'bosta Stati Membri, kategoriji partikolari tal-popolazzjoni (jiġifieri ż-zgħazagħ, il-ħaddiema aktar anzjani, il-minoranzi u ċ-ċittadini ta' pajjiżi terzi) għadhom ibatu minn qgħad ħafna aktar għoli. It-tluq bikri mill-iskola huwa problema partikolarment serja fost l-immigranti u l-minoranzi. L-Istati Membri għamlu xi sforzi biex isaħħu l-parteċipazzjoni fis-suq tax-xogħol tal-ħaddiema aktar anzjani iżda jrid isir aktar sabiex jinħolqulhom opportunitajiet reali ta' xogħol. Minbarra dan, minkejja li l-Istati Membri kollha qed jagħmlu ħilithom fil-ġlieda kontra l-faqar tat-tfal (kif mitlub fil-Kunsill Ewropew tar-Rebbiegħa ta' l-2006), din għadha sfida sinifikanti. - L-Istati Membri qed juru interess konsiderevoli fil-" flexicurity " iżda l-biċċa l-kbira minnhom qed jimplimentaw biss xi wħud mill-elementi tagħha, bħall-miżuri għat-tnaqqis tal-piż tat-taxxi fuq l-impjiegi sabiex ikun hemm inċentiva biex wieħed jaħdem u sabiex tissaħħaħ id-domanda għall-ħaddiema. Kien hemm progress limitat fuq l-elementi l-oħra: l-immodernizzar tas-sistemi tal-protezzjoni soċjali u l-benefiċċji u l-introduzzjoni ta' strateġiji koerenti għall-edukazzjoni tul il-ħajja. U m'hemmx biżżejjed Stati Membri li qed jimmodernizzaw il-leġiżlazzjoni dwar il-ħarsien ta' l-impjiegi - ħlief b'mod marġinali (l-għoti ta' opportunitajiet akbar lil dawk li għadhom jidħlu fis-suq tax-xogħol jew lil ħaddiema marġinali). Sabiex jiġi megħlub id-duwaliżmu fis-suq tax-xogħol (dawk li qegħdin ġewwa/dawk li qegħdin barra) f'numru ta' Stati Membri, aktar sigurtà u impjegabilità għal dawk emarġinati fis-suq tax-xogħol għandhom jimxu id f'id ma' flessibilità akbar għal dawk fuq kuntratti permanenti. *** B'mod ġenerali, l-Istati Membri kellhom bidu promettenti fl-implimentazzjoni tal-Programmi Nazzjonali tar-Riforma. Madankollu, f'diversi Stati Membri, hemm spazju għal azzjoni aktar qawwija f'oqsma bħal ma huma s-sostenibilità tal-finanzi pubbliċi, ir-riforma tas-suq tax-xogħol, ir-riċerka u l-iżvilupp, il-klima u l-politika ta' l-enerġija u l-innovazzjoni, u kif ukoll il-kompetizzjoni, partikolarment fl-industriji tan-netwerk u tas-servizzi. Progress aktar mgħaġġel f'dawn l-oqsma jsaħħaħ il-konsistenza fil-pass ġenerali ta' l-implimentazzjoni, jiġġenera sinerġiji bejn l-oqsma ta' politika u jgħin fil-massimizzazzjoni tal-benefiċċji tar-riforma. Fid-dawl ta' din il-valutazzjoni, il-Kummissjoni ddeċidiet li tipproponi linji gwida għall-Istati Membri fil-forma ta' konklużjonijiet u rakkomandazzjonijiet speċifiċi għal kull pajjiż taħt l-Artikoli 99 u 128 tat-Trattat. Il-bażi biex jiġu proposti rakkomandazzjonijiet speċifiċi għal kull pajjiż kien il-progress fl-implimentazzjoni tal-Programmi Nazzjonali tar-Riforma. Huma jirrelataw b'mod partikolari ma' oqsma li l-Kummissjoni enfasizzathom għal attenzjoni partikolari mill-Istati Membri fil-kontribuzzjoni tagħha għall-Kunsill Ewropew tar-Rebbiegħa ta' l-2006. Għall-Istati Membri li għamlu progress sinifikanti fl-implimentazzjoni tal-programmi ta' riforma tagħhom, m'huma proposti l-ebda rakkomandazzjonijiet. L-Istrateġija mġedda għat-Tkabbir Ekonomiku u l-Impjiegi hija aġenda għal perjodu ta' tul medju jew akbar. Mhux l-isfidi kollha ta' politika jistgħu jiġu indirizzati f'sena waħda u l-Kummissjoni għalhekk ħadet f'kunsiderazzjoni l-ħtieġa li l-Istati Membri li għandhom quddiemhom sfidi kumplessi jipprijoritizzaw ċerti azzjonijiet. Il-Kummissjoni tidentifika wkoll ċerti oqsma ewlenin għal kull Stat Membru fejn il-progress matul l-2007 għandu jkun issorveljat mill-qrib. Huwa neċessarju li titkompla l-ħidma favur l-erba' oqsma ta' azzjoni prijoritarji (ara t-taqsima 3) li l-Kunsill Ewropew qabel li għandhom jitwettqu sa l-aħħar ta' l-2007. Investiment fit-tkabbir ekonomiku u l-impjiegi: l-ogħla prijorità għall-programmi l-ġodda ta' koeżjoni Suċċess ewlieni fl-aħħar sena kien id-direzzjoni l-ġdida li ngħatat lill-politika tal-koeżjoni. Il-qafas regolatorju l-ġdid għall-Fondi Strutturali għall-2007-2013 jistipula li, fir-reġjuni l-anqas żviluppati, minimu ta' 60% tar-riżorsi disponibbli għandhom jiġu allokati għal infiq marbut ma' l-Istrateġija ta' Liżbona. F'reġjuni oħra, irid ikun mill-anqas 75%. Għalkemm din l-allokazzjoni mhix obbligatorja għal dawk l-Istati Membri li daħlu fl-Unjoni fl-2004, kollha kemm huma qablu li jagħmluha. Dan ifisser investiment f'Liżbona li jiswa € 200 biljun mill-Fondi Strutturali (flimkien mal-kofinanzjament mill-Istati Membri). Il-Kummissjoni se tkompli taħdem b'mod intensiv ma' l-Istati Membri sabiex tiżgura li l-maġġoranza tat-360 programm ġdid ikunu jistgħu jiġu deċiżi sa nofs l-2007, sabiex ikun possibbli li jsiru kemm jista' jkun malajr investimenti li huma tassew meħtieġa. L-enfasi f'dawn il-programmi tinsab fuq il-prijoritajiet tar-riforma, bħall-innovazzjoni u l-ekonomija ta' l-għarfien. Il-programmi l-ġodda ta' l-iżvilupp rurali se jġibu wkoll opportunitajiet ġodda ta' investiment, u tisħiħ tal-ħolqien ta' l-impjiegi barra miż-żoni urbani. Issa hemm kooperazzjoni ferm aktar mill-qrib bejn dawk responsabbli għall-implimentazzjoni tal-Programmi Nazzjonali tar-Riforma u dawk li jkunu qed iħejju l-programmi operattivi għall-fondi strutturali. Minbarra dan, ladarba l-biċċa l-kbira tal-programmi huma mfassla u implimentati bi sħab mar-reġjuni u atturi lokali oħra, huma qed jgħinu sabiex tiġi deċentralizzata l-Istrateġija għat-Tkabbir Ekonomiku u l-Impjiegi fuq il-livell lokali u tiżdied ir-responsabbiltà diretta fuq il-livell l-aktar baxx. Azzjonijiet ta' implimentazzjoni fl-erba' oqsma ta' prijorità Fil-Kunsill Ewropew tar-Rebbiegħa ta' l-2006, il-Kapijiet ta' Stat u Gvern qablu dwar erba' oqsma ta' prijorità għal aktar tkabbir ekonomiku u impjiegi. Fost dawn, il-Kunsill Ewropew qabel dwar miżuri speċifiċi li għandhom jiġu implimentati qabel tmiem l-2007 – jiġifieri qabel tmiem it-tieni ċiklu ta' l-Istrateġija għat-Tkabbir Ekonomiku u l-Impjiegi fl-2008. Dawn l-erba' prijoritajiet għandhom ikunu riflessi fil-Programmi Nazzjonali tar-Riforma u l-Programm tal-Komunità għal Liżbona iżda huma enfasizzati f'din is-sezzjoni minħabba n-natura trasversali tagħhom. Kif uriet il-valutazzjoni tal-Kummissjoni, bosta Stati Membri jenħtiġilhom li jsaħħu l-isforzi tagħhom sabiex iwettqu l-azzjonijiet fil-ħin. Ir-rappurtaġġ mill-Istati Membri dwar l-implimentazzjoni ta' l-erba' oqsma ta' azzjoni ta' prijorità għandu jifforma parti integrali mir-rapporti annwali dwar l-implimentazzjoni. Investiment akbar fl-għarfien u l-innovazzjoni It-titjib tar-riċerka u l-innovazzjoni joffri l-aħjar tama biex jinstabu soluzzjonijiet għal bosta problemi importanti, bħall-bidla fil-klima u l-bidla demografika. Il-ħolqien ta' Ewropa li tiffaċilita aktar l-innovazzjoni hija essenzjali għat-tkabbir ekonomiku fil-futur. It-twaqqif ta' miri għal investimenti akbar fir-riċerka u l-iżvilupp mhux biżżejjed fih innifsu. Huwa importanti li l-investimenti fir-riċerka u l-iżvilupp jiġu trasformati fi prodotti u servizzi ġodda. Dan fil-biċċa l-kbira jiddependi fuq il-kisba tal-qafas tajjeb ta' kundizzjonijiet sabiex tiġi appoġġjata l-innovazzjoni, inkluż l-immodernizzar ta' l-edukazzjoni għolja u t-tisħiħ tar-rabtiet mat-trijangolu ta' l-għarfien (intrapriżi, universitajiet, ċentri tar-riċerka) u kif ukoll swieq kompetittivi b'ostakoli baxxi għad-dħul. Il-Kummissjoni se tvara dibattitu dwar il-futur taż-Żona Ewropea tar-Riċerka sabiex tiżgura li din tilgħab rwol ewlieni biex jiġu ffaċċjati l-isfidi globali. Minbarra dan, l-iżvilupp ta' xi teknoloġiji strateġiċi ġodda (u l-iżvilupp tagħhom fi swieq globali ewlenin) jista' jiġi inkoraġġit permezz ta' approċċ settorjali komuni Ewropew (bħal pereżempju dwar il-qbid u l-ħażna tal-karbonju u l-i spectrum management [7]). F'Settembru 2006, il-Kummissjoni ppreżentat strateġija wiesgħa ta' innovazzjoni, flimkien ma' pjan ta' għaxar punti[8]. Wara dan, il-Kapijiet ta' Stat u Gvern ftiehmu f'Lahti li l-UE, bħall-kompetituri ewlenin tagħha, għandha tadotta approċċ strateġiku għall-innovazzjoni, u tiffoka fuq numru limitat ta' oqsma marbuta mill-qrib bejniethom[9] u l-Kunsill sussegwentement adotta, fuq din il-bażi, programm ta' ħidma ta' l-innovazzjoni li għandu jiġi segwit fuq il-livell tal-Komunità. Azzjonijiet oħra li jkomplu jibnu fuq dan: Inizjattivi teknoloġiċi konġunti" (JTIs) huma sħubijiet pubbliċi-privati maħsuba sabiex jassiguraw is-superjorità Ewropea fl-oqsma strateġiċi tat-teknoloġija. Il-Kummissjoni se tagħmel proposti sabiex tvara numru ta' JTI kmieni matul l-2007. L-Istitut Ewropew tat-Teknoloġija (EIT) se jkun ċentru ta’ eċċellenza fl-oqsma ta’ l-innovazzjoni, ir-riċerka u l-edukazzjoni għolja. Il-proposta tal-Kummissjoni għandha tiġi adottata fiż-żmien sabiex l-EIT ssir operattiva fl-2008 bl-ewwel Komunità ta' l-Għarfien u l-Innovazzjoni tkun stabbilita sa l-2010. L-Istati Membri għandhom ukoll iwettqu riformi fl-edukazzjoni għolja u l-organizzazzjonijiet tar-riċerka. L-Ewropa għandha ħtieġa urġenti ta' qafas ċar u koerenti għall-ħarsien tal-proprjetà intellettwali, fuq il-bażi ta' kwalità għolja, prezzijiet li jistgħu jintlaħqu, konverġenza u bilanċ bejn l-utenti u dawk li jkollhom id-drittijiet sabiex l-ideat ikunu jistgħu jiċċirkolaw faċilment f'soċjetà dinamika ta' l-informazzjoni. Il-Kummissjoni se tippreżenta proposti. It-twaqqif ta' l-istandards Ewropej irid isir b'mod aktar rapidu, partikolarment fi swieq li jinbidlu malajr, filwaqt li tiġi assigurata l-interoperabilità. L-organizzazzjonijiet Ewropej ta' l-istandardizzazzjoni jeħtiġilhom li jkomplu jtejbu l-operat tagħhom billi jadattaw il-metodi ta' ħidma u l-istrutturi tagħhom u jtejbu t-teħid tad-deċiżjonijiet intern. Il-Kummissjoni se twettaq valutazzjoni flimkien ma' l-organizzazzjonijiet ta' l-istandardizzazzjoni u dawk li l-interessi tagħhom huma involuti u se toħroġ pjan ta' azzjoni f'Ottubru 2007. L-Ewropa teħtieġ strateġija ta' lead markets, jiġifieri l-awtoritajiet pubbliċi għandhom jippruvaw jiżguraw li s-swieq ikunu, kemm jista' jkun, lesti għat-teknoloġiji u l-mudelli tan-negozju li qed jiżviluppaw sabiex l-intrapriżi Ewropej jingħataw l-opportunità li jsiru mexxejja globali f'dawn is-setturi. Metodi intelliġenti ta' kif isiru l-akkwisti pubbliċi jistgħu jsaħħu d-domanda għal soluzzjonijiet innovattivi u joħolqu opportunitajiet kummerċjali, partikolarment fis-settur tas-servizzi. Jenħtieġ li s-settur pubbliku jilqa' din l-isfida. | Ir-realizzazzjoni tal-potenzjal għan-negozju, speċjalment ta’ l-SMEs - Filwaqt li rrikonoxxa li l-SMEs huma s-sors ewlieni għall-impjiegi tal-futur fl-Ewropa, il-Kunsill Ewropew tar-Rebbiegħa ta' l-2006 qabel li jtejjeb ir-regolamentazzjoni sabiex jagħmilha ferm eħfef li jitwaqqfu, jitmexxew u jiġu trasferiti l-intrapriżi fis-suq uniku. Issa li l-Istati Membri kollha waqqfu one-stop shops jew qed jieħdu miżuri biex jagħmlu dan, il-proċeduri amministrattivi wara l- one-stop shops iridu jiġu ssimplifikati (permezz ta' mezzi elettroniċi). Huwa stmat li l-ispejjeż sabiex l-intrapriżi jikkonformaw ma' l-obbligi amministrattivi li jirriżultaw mir-regoli ta' l-UE u dawk nazzjonali jammontaw għal madwar 3.5% tal-PGD fl-UE-25. Parti sostanzjali minn dawn l-ispejjeż hija marbuta ma' obbligi ta' rappurtar essenzjali fl-interess pubbliku. Madankollu, hemm potenzjal konsiderevoli biex jitnaqqsu l-piżijiet sabiex l-intraprendituri u l-istaff tagħhom ikunu jistgħu jinvestu l-ħin tagħhom f'attivitajiet produttivi. Ġie stmat li tnaqqis ta' 25% f'dawn l-ispejjeż maż-żmien iżid il-PGD ta' l-UE b'ammont li jista' jilħaq il-1.5% (jew 150 bn euro). Azzjonijiet oħra li jkomplu jibnu fuq dan: Il-Kunsill Ewropew huwa mistieden sabiex: jistabbilixxi mira ta' 25% għat-tnaqqis tal-piżijiet amministrattivi bħala għan politiku li għandu jintlaħaq flimkien mill-UE u l-Istati Membri sa l-2012; japprova l-oqsma ta' prijorità identifikati mill-Kummissjoni li fihom għandu jsir progress sinifikanti sabiex jitnaqqas il-piż amministrattiv, b'mod partikolari: il-liġijiet dwar it-taxxi, inkluża l-VAT; l-istatistika; l-agrikoltura u s-sussidji agrikoli; it-tabellar ta' l-ikel; il-leġiżlazzjoni dwar it-trasport u s-sajd; japprova pakkett ta' proposti dedikati sabiex inaqqsu l-ispejjeż amministrattivi b'benefiċċji bikrin sinifikanti; japprova l-metodoloġija proposta sabiex jitkejlu l-ispejjeż. Il-valutazzjoni tar-rapporti ta' l-implimentazzjoni nazzjonali turi li għad hemm nuqqas ta' kompetizzjoni, b'mod li qed jiġu ostakolati l-innovazzjoni u t-tkabbir tal-produttività. Il-Kummissjoni biħsiebha twettaq analiżi tas-swieq ewlenin tal-prodotti u s-servizzi sabiex tidentifika ostakoli speċifiċi. Il-Kunsill Ewropew huwa mistieden sabiex iħeġġeġ lill-Istati Membri sabiex ipoġġu l-implimentazzjoni bikrija u effettiva tad-Direttiva dwar is-Servizzi bħala prijorità ewlenija u sabiex jaħdmu mal-Kummissjoni Ewropea sabiex jiffaċilitaw u jikkoordinaw dan il-proċess ta' implimentazzjoni. L-Istati Membri għandhom jiżguraw li: iż-żmien meħtieġ sabiex titwaqqaf intrapriża ġdida ma jkunx ta' aktar minn ġimgħa waħda[10]; l-ispejjeż biex titwaqqaf intrapriża jkunu baxxi, u jkunu jirriflettu biss l-ispejjeż amministrattivi; jkun hemm one-stop shops għal intrapriżi li qed jibdew sabiex dawn ikunu jistgħu jwettqu l-obbligi regolatorji (inkluża r-reġistrazzjoni għall-VAT) f'post wieħed u/jew b'mod elettroniku; l-amministrazzjoni dwar ir-reklutaġġ ta' l-ewwel impjegat tkun tista' ssir permezz ta' punt ta' kuntatt wieħed; l-edukazzjoni dwar l-intraprenditorija tkun inkluża fil-kurrikula skolastiċi. | Adattabilità akbar tas-swieq tax-xogħol ibbażata fuq il- flexicurity - Issa huwa ġeneralment rikonoxxut li s-swieq Ewropej tax-xogħol jeħtieġ li jiġu mmodernizzati sabiex jadattaw ruħhom għall-bidliet li jirriżultaw minn kompetizzjoni internazzjonali akbar. Il-kunċett ta' flexicurity huwa wieħed mill-metodi l-aktar promettenti sabiex jinkiseb dan. Minflok jiġu mħarsa l-impjiegi, l-għan huwa li jiġu mħarsa l-ħaddiema, li dawn jiġu megħjuna sabiex jiffaċċjaw it-tibdil rapidu u b'hekk jiġu żgurati impjiegi sodi. Dan diġà ġie implimentat b'suċċess f'xi Stati Membri. L-isfida hija li nibnu fuq dan is-suċċess. Azzjonijiet oħra li jkomplu jibnu fuq dan: Wara konsultazzjoni ma' l-imsieħba soċjali, il-Kummissjoni se tippreżenta Komunikazzjoni dwar il-flexicurity sas-Sajf 2007 bħala bażi għal ftehim, sa l-aħħar ta' l-2007, dwar sett ta' prinċipji komuni. Ladarba l-pożizzjonijiet inizjali ta' l-Istati Membri jvarjaw, u sabiex tiġi ffaċilitata l-implimentazzjoni, se tiġi stabbilita firxa ta' rotot ta' politika lejn flexicurity akbar, skond l-istruttura istituzzjonali, is-sitwazzjoni ekonomika u r-riżorsi finanzjarji disponibbli. L-Istati Membri għandhom, sa l-aħħar ta' l-2007: Jiżguraw li dawk kollha li jispiċċaw l-iskola jiġu offruti impjieg, apprendistat, taħriġ addizzjonali jew miżura oħra ta' impjegabilità fi żmien sitt xhur minn meta jsiru qiegħda (erba' xhur sa l-2010); Iżidu d-disponibilità tal-kura tajba tat-tfal, u jiżguraw li din tkun bi prezzijiet li jistgħu jintlaħqu, skond il-miri nazzjonali ta' l-Istati Membri stess; Jipprovdu inċentivi mmirati sabiex itawlu l-ħajja tax-xogħol u jżidu l-parteċipazzjoni fit-taħriġ tal-ħaddiema li għandhom aktar minn 45 sena. | L-Enerġija u l-Bidla fil-Klima - Illum, il-fatti dwar it-tibdil klimatiku huma ċari: il-pjaneta tagħna qed tisħon aktar malajr minn qatt qabel bħala riżultat ta' l-attività umana. Sabiex jiġu limitati ż-żidiet fit-temperaturi medji globali għal żewġ gradi Celsius[11], hija meħtieġa azzjoni globali deċiżiva issa. In-nuqqas ta' azzjoni għandu prezz sostanzjalment aktar għoli minn dak ta' l-azzjoni. Dawn huma wkoll opportunitajiet importanti għat-tkabbir ekonomiku u l-impjiegi permezz ta' l-investiment u t-tixrid ta' teknoloġiji ġodda effiċjenti mill-aspett ambjentali. L-Ewropa qiegħda tindirizza l-bidla fil-klima. Il-pożizzjoni ta' tmexxija ta' l-Ewropa f'dan il-qasam għandha tkun imfassla sabiex tikkostitwixxi influwenza fil-ġlieda aktar wiesgħa kontra l-bidla fil-klima u ssaħħaħ il-kompetittività. Il-politika l-ġdida dwar l-enerġija għall-Ewropa li qed titwaqqaf trid titpoġġa f'dak il-kuntest. L-Ewropa teħtieġ politika integrata dwar l-enerġija li ġġib flimkien l-azzjonijiet fuq il-livell Ewropew u dak ta' l-Istati Membri filwaqt li tinkoraġġixxi s-sostenibilità ambjentali, is-sigurtà tal-provvista u l-kompetittività: - Se jkun essenzjali li nimxu b'mod konsistenti lejn mudell ta' l-enerġija li mhux intensiv fil-karbonju, filwaqt li nagħtu tmexxija Ewropea fil-ġlieda kontra l-bidla fil-klima filwaqt li nkabbru l-kompetittività ta' l-UE. Se jkun kruċjali li ninvolvu l-pajjiżi terzi jekk irridu niksbu suċċess fit-tnaqqis ta' l-emissjonijiet globali. Dan jinvolvi wkoll sforz importanti pubbliku u privat fir-riċerka u l-iżvilupp, partikolarment f'teknoloġiji ġodda ta' l-enerġija. - Għażliet ta' politika vigorużi sabiex jiġu inkoraġġiti l-effiċjenza fl-enerġija u l-enerġija li tiġġedded jistgħu wkoll jagħtu kontribut sinifikanti għat-tnaqqis ta' l-emissjonijiet, itejbu s-sigurtà tal-provvista, u jsaħħu l-kompetittività billi jagħmlu l-Ewropa mexxej fl-industriji innovattivi. - L-UE għandha tippromwovi strumenti ekonomiċi li jisfruttaw il-potenzjal għal tnaqqis urġenti fl-emissjonijiet filwaqt li jistimulaw l-innovazzjoni. L-Iskema ta' l-Iskambju tal-Kwoti ta' l-Emissjonijiet (ETS) ta' l-UE se tiġi msaħħa u mkabbra. Id-direttiva ta' l-ETS se tiġi evalwata fl-2007. - Suq intern kompletament integrat inaqqas l-ineffiċjenzi, jinkoraġġixxi l-investiment u jsaħħaħ il-kompetittività tagħna, filwaqt li jsaħħaħ is-sigurtà u s-sostenibilità. Minbarra l-implimentazzjoni tad-direttivi tal-ftuħ tas-suq, se jkunu meħtieġa aktar progress fuq il-ħall ta' l-irbit mhux xieraq bejn prodotti jew servizzi, fuq it-tisħiħ tar-rwol tar-regolaturi u fuq it-tkabbir ta' l-interkonnettività bejn l-Istati Membri. Azzjonijiet oħra li jkomplu jibnu fuq dan: Il-Kummissjoni se tipproponi żewġ inizjattivi ewlenin f'Jannar 2007: L-Evalwazzjoni Strateġika ta' l-Enerġija li se tippreżenta xenarju ta' l-enerġija li huwa konsistenti ma' l-għan fit-tul ta' l-UE dwar il-bidla fil-klima filwaqt li tinkoraġġixxi aktar kompetittività u sigurtà; u Komunikazzjoni dwar aktar azzjoni sabiex tiġi ffaċċjata l-bidla fil-klima. Dawn il-proposti se jinkludu miżuri speċifiċi li għandhom jiġu deċiżi mill-Kunsill Ewropew tar-Rebbiegħa li għandu jiddedika l-parti l-kbira tad-diskussjonijiet tiegħu għal dawn is-suġġetti. | Il-passi li jmiss Prijoritajiet ewlenin tar-riforma ekonomika fuq il-livell tal-Komunità fl-2007: aġġornament tal-Programm Komunitarju ta’ Liżbona - Bosta mill-azzjonijiet fl-oqsma ta' prijorità se jkollhom jittieħdu mill-Istati Membri. Iżda hemm ukoll dimensjoni importanti tal-Komunità. Dawn l-azzjonijiet, flimkien ma' l-aġenda leġiżlattiva mhux mitmuma tal-Programm ta' Liżbona tal-Komunità (ara s-settur 1.1), jikkostitwixxu programm għar-riforma ekonomika fuq il-livell tal-Komunità għall-2007. Il-progress f'dan se jkun essenzjali sabiex ikunu kkumplimentati u rrinforzati l-azzjonijiet ta' l-Istati Membri. It-tisħiħ tar-responsabbiltà diretta Fil-perjodu tat-tħejjija għat-tieni ċiklu fl-2008, il-Kummissjoni tistieden lill-Kunsill Ewropew sabiex iħeġġeġ lill-Istati Membri: - li għadhom ma għamlux dan, sabiex jinnominaw koordinaturi nazzjonali għal Liżbona fuq il-livell politiku. Fuq il-livell Ewropew il-Kummissjoni se tkompli tfittex li ssaħħaħ ir-rwol tal-koordinaturi nazzjonali ta' Liżbona; - li jsaħħu l-isforzi sabiex jankraw l-Istrateġija ta' Liżbona għat-Tkabbir Ekonomiku u l-Impjiegi b'mod sod fis-soċjetà ċivili, pereżempju billi jiddiskutu r-Rapporti ta' Implimentazzjoni tagħhom mal-Parlamenti tagħhom, billi jikkonsultaw ma' dawk li l-interessi tagħhom huma involuti u billi jistabbilixxu rabta aktar mill-qrib mal-Programmi Nazzjonali tar-Riforma u d-dibattiti nazzjonali dwar il-baġit. F'dan ir-rigward, il-Kummissjoni tilqa' b'sodisfazzjon id-djalogi li l-Parlament Ewropew stabbilixxa mal-parlamenti nazzjonali; - li jkomplu jitgħallmu mill-esperjenzi ta' xulxin permezz ta' ideat tajbin ta' politika li jkunu ffaċilitati mill-Kummissjoni. Biex tkompli tibni fuq is-seminar ta' innovazzjoni f'Liżbona fil-bidu ta' Ottubru, il-Kummissjoni se torganizza aktar seminars "naqsmu s-suċċess ta' xulxin" mal-koordinaturi nazzjonali ta' Liżbona. Il-Kummissjoni se tistabbilixxi wkoll netwerks ta' reġjuni u bliet sabiex issaħħaħ it-tixrid ta' l-aħjar prattiċi dwar l-innovazzjoni kif stabbilit fl-Inizjattiva tar-Reġjuni għat-Tibdil Ekonomiku. It-tkabbir tas-sħubija Fl-1 ta' Jannar 2007, il-Bulgarija u r-Rumanija se jsiru membri ta' l-Unjoni Ewropea. Il-Kummissjoni tistedinhom sabiex sal-Kunsill Ewropew tar-Rebbiegħa ta' l-2007 jippreżentaw Programmi Nazzjonali tar-Riforma (NRP) fuq il-bażi tal-Linji Gwida Integrati u li jieħdu f'kunsiderazzjoni l-aħħar rapporti ta' sorveljanza. Enfasi fuq ir-riżultati Il-Kummissjoni tistieden lill-Kunsill Ewropew sabiex jagħti l-approvazzjoni ġenerali tiegħu għall-kontenut ta' dan ir-rapport u speċifikament li - japprova l-linji gwida ta' politika dwar il-progress b'riformi li jinkludu l-proposta għal konklużjonijiet u rakkomandazzjonijiet speċifiċi għal kull pajjiż, u l-kontenut tagħhom, fuq il-bażi tal-Linji Gwida Integrati, kif stabbilit fil-Parti II, bil-għan li tiġi adottata mill-Kunsill; - jistieden lill-Istati Membri kollha sabiex jimplimentaw il-Programmi Nazzjonali tar-Riforma tagħhom, b'mod partikolari fir-rigward ta' l-erba' oqsma ta' prijorità, ir-rakkomandazzjonijiet speċifiċi għal kull pajjiż li għandhom jiġu adottati mill-Kunsill u l-konklużjonijiet milħuqa mill-Kummissjoni; sabiex jirrapurtaw dwar l-implimentazzjonijiet tagħhom sal-15 ta' Ottubru 2007; - iħeġġeġ lill-Istati Membri sabiex isaħħu l-isforzi tagħhom, fejn meħtieġ sabiex iwettqu l-azzjonijiet prijoritarji tal-Kunsill Ewropew ta' l-2006 sa l-aħħar ta' l-2007. Il-Kunsill Ewropew huwa mistieden sabiex jaqbel ma' l-azzjonijiet addizzjonali ppreżentati fit-taqsima 2. - jagħti struzzjonijiet lill-Kunsill u jistieden lill-Parlament sabiex jagħtu prijorità lill-iffinalizzar ta' l-azzjonijiet leġiżlattivi pendenti fil-Programm tal-Komunità għal Liżbona u japprovaw il-programm ta' ħidma għall-2007 fuq il-livell tal-Komunità li huwa ppreżentat fil-qosor (taqsima 1.1 u taqsima 2). [1] "Il-Programm ta’ Liżbona tal-Komunità : Rapport ta' Implimentazzjoni Teknika 2006" - SEG(2006) 1379. [2] "Evalwazzjoni Strateġika tar-Regolamentazzjoni Aħjar fl-UE" - KUMM(2006) 689. [3] Previżjonijiet Ekonomiċi tal-Ħarifa tal-Kummissjoni 2006-2008, Ekonomija Ewropea Nru 5/2006. [4] "Il-Finanzi Pubbliċi fl-EMU – 2006. L-ewwel sena tal-Patt ta’ Stabilità u Tkabbir Ekonomiku rivedut" - KUMM(2006) 304. [5] "It-tisħiħ taż-żona ta' l-euro: prijoritajiet ewlenin tal-politika" - KUMM(2006) 714. [6] Definizzjoni ta' lejn xiex għandna nħarsu meta nevalwaw iż-żmien meħtieġ biex tinbeda intrapriża, l-ispejjeż involuti u l- one-stop shops fil-kuntest ta' l-għanijiet ta' Liżbona tista' tinstab fuqhttp://ec.europa.eu/enterprise/entrepreneurship/support_measures/start-ups/index.htm [7] Il-Kummissjoni se tippreżenta proposti dwar l-i spectrum management kmieni fl-2007 fil-kuntest tal-valutazzjoni tal-qafas regolatorju għall-komunikazzjonijiet elettroniċi. [8] “Inpoġġu l-għarfien fil-prattika: strateġija wiesgħa għall-innovazzjoni għall-UE” - KUMM(2006) 502, 13.9.2006. [9] Ara l-Komunikazzjoni tal-Kummissjoni għall-Kunsill Ewropew Informali ta' Lahti, "Ewropa moderna li tinkoraġġixxi l-innovazzjoni" - KUMM(2006) 589, 12.10.2006. [10] Il-Kummissjoni se tipprovdi tagħrif dwar id-definizzjonijiet relevanti. [11] Dan huwa l-għan stabbilit mill-Kunsill Ewropew.